b'\n_START_ARTICLE_\nSimple Knowledge Organization System\n_START_PARAGRAPH_\nSimple Knowledge Organization System (SKOS) \xc3\xa9s un vocabulari RDF per representar sistemes d\'organitzaci\xc3\xb3 del coneixement com ara tesaurus, taxonomies, esquemes de classificaci\xc3\xb3 o llistes de paraules clau. En SKOS, els conceptes usats en aquests sistemes es poden identificar mitjan\xc3\xa7ant URIs, se\'ls pot donar noms en un o m\xc3\xa9s llenguatges naturals, es poden organitzar en jerarquies informals i relacionar amb d\'altres conceptes. SKOS fou desenvolupat pel W3C i adoptat com a est\xc3\xa0ndard el 2009.\n_START_SECTION_\nTermes principals de l\'SKOS\n_START_PARAGRAPH_\nA continuaci\xc3\xb3 s\'expliquen alguns dels termes principals de l\'SKOS. L\'espai de noms del vocabulari SKOS \xc3\xa9s http://www.w3.org/2004/02/skos/core# i el seu prefix \xc3\xa9s skos. Aquest vocabulari usa tamb\xc3\xa9 conceptes definits en el vocabulari RDF, que t\xc3\xa9 l\'espai de noms http://www.w3.org/1999/02/22-rdf-syntax-ns# i el prefix rdf._NEWLINE_Els exemples es referiran al tesaurus de la Universitat de Barcelona, que s\'ha formalitzat usant SKOS. L\'espai de noms \xc3\xa9s http://crai.ub.edu/thub/concept/ i el seu prefix ser\xc3\xa0 thub. La figura mostra el fragment de la p\xc3\xa0gina web corresponent a l\'entrada Web sem\xc3\xa0ntic del tesaurus. Aquesta entrada t\xc3\xa9 l\'URI http://crai.ub.edu/thub/concept/a11986608. Des de la mateixa p\xc3\xa0gina es pot obtenir la serialitzaci\xc3\xb3 de les seves dades RDF en RDF/XML i JSON-LD.\n_START_SECTION_\nLa classe Concept\n_START_PARAGRAPH_\nLa classe skos:Concept permet definir que un recurs, identificat mitjan\xc3\xa7ant un URI, \xc3\xa9s una inst\xc3\xa0ncia de la classe Concept. En l\'exemple, trobem:_NEWLINE_thub:a11986608 rdf:type skos:Concept_NEWLINE_que ens permet indicar que el recurs (en aquest cas, una entrada del tesaurus) identificat per l\'URI thub:a11986608 \xc3\xa9s una inst\xc3\xa0ncia de skos:Concept.\n_START_SECTION_\nLes propietats prefLabel, altLabel i hiddenLabel\n_START_PARAGRAPH_\nAquestes propietats s\xc3\xb3n una subpropietat de rdsf:label i ens permeten indicar els noms d\'un concepte en una certa llengua. La propietat prefLabel indica el nom preferit del concepte, la altLabel indica un sin\xc3\xb2nim i la hiddenLabel indica un nom a usar per la indexaci\xc3\xb3 i la cerca._NEWLINE_En l\'exemple trobem:_NEWLINE_thub:a11986608 skos:prefLabel "Web sem\xc3\xa0ntic"@ca_NEWLINE_thub:a11986608 skos:prefLabel "Semantic web"@en_NEWLINE_thub:a11986608 skos:prefLabel "Web sem\xc3\xa1ntica"@es_NEWLINE_thub:a11986608 skos:prefLabel "Web s\xc3\xa9mantique"@fr_NEWLINE_thub:a11986608 skos:altLabel "Web intel\xc2\xb7ligent"@ca_NEWLINE_thub:a11986608 skos:altLabel "Web sem\xc3\xa0ntica"@ca_NEWLINE_que defineox el nom de l\'entrada del tesaurus en quatre lleng\xc3\xbces, i dos sin\xc3\xb2nims en catal\xc3\xa0.\n_START_SECTION_\nLes propietats broader i narrower\n_START_PARAGRAPH_\nAquestes propietats s\'usen per indicar que un concepte \xc3\xa9s m\xc3\xa9s (broader) o menys (narrower) general que un altre. En aquest context, s\'ent\xc3\xa9n que \xc3\xa9s m\xc3\xa9s/menys general si \xc3\xa9s un supertipus/subtipus o agregat/part d\'un altre._NEWLINE_En l\'exemple trobem:_NEWLINE_thub:a11986608 skos:narrower thub:a13492500_NEWLINE_thub:a11986608 skos:broader thub:a11821152_NEWLINE_thub:a11986608 skos:broader thub:a12051615_NEWLINE_on el primer indica que Dades enlla\xc3\xa7ades (thub:a13492500) \xc3\xa9s menys general que Web sem\xc3\xa0ntic, i els altres dos que Web (thub:a11821152)  i Xarxes sem\xc3\xa0ntiques (Teoria de la informaci\xc3\xb3) (thub:a12051615) s\xc3\xb3n m\xc3\xa9s generals que Web sem\xc3\xa0ntic.\n_START_SECTION_\nLa propietat related\n_START_PARAGRAPH_\nLa propietat skos:related s\'usa per indicar que dos conceptes tenen alguna relaci\xc3\xb3, sense especificar quina \xc3\xa9s exactament._NEWLINE_En l\'exemple trobem:_NEWLINE_thub:a11986608 skos:related thub:a13093058_NEWLINE_on thub:a13093058 \xc3\xa9s l\'entrada corresponent a Ontologies (Inform\xc3\xa0tica).'